Blou Bul-speler stel bekende PE-prokureur aanBetogers buite die New Brighton-landdroshof. Foto: ANA Die o.21-Blou Bul-rugbyspeler wat tereg staan op ŉ aanklag van verkragting het Maandag weer in die New Brighton-landdroshof in die Oos-Kaap verskyn, dié keer met ŉ nuwe regsverteenwoordiger. Die rugbyspeler staan tereg op ŉ aanklag van verkragting nadat ŉ 18-jarige vrou einde Desember ŉ saak teen hom by die polisie aanhangig gemaak het. Die beweerde voorval het plaasgevind tydens ŉ aand van kuier in KwaMagxaki in Port Elizabeth. Die rugbyspeler, wie se naam nie genoem mag word totdat hy formeel gepleit het nie, word verteenwoordig deur die bekende Port Elizabethse prokureur Danie Gouws. Gouws het onlangs ook vir Chantelle Coutts verteenwoordig, die minnares van Christopher Panayiotou wat skuldig bevind is vir die huurmoord op sy vrou. Daar word beweer die speler was saam met die vrou en ŉ vriend in ŉ motor toe ŉ rusie ontstaan het. Die voertuig het tot stilstand gekom en die rugbyspeler het na bewering die vrou uit die motor geruk, haar glo in ŉ beboste gebied verkrag en weggery. Gouws het Maandag tydens die hofverrigtinge gesê hy is nie in ŉ posisie om met die rugbyspeler se formele borgtogaansoek voort te gaan nie. Hy het gesê hy het tyd nodig om voor te berei en die borgtogaansoek sal in die vorm van ŉ verklaring geskied. Dit beteken die rugbyspeler se regspan sal hom nie na die getuiebank roep vir die borgtogaansoek nie. Die saak is tot 22 Januarie uitgestel.